Predkladacia správa

Ministerstvo práce, sociálnych vecí a rodiny Slovenskej republiky predkladá do legislatívneho procesu návrh zákona, ktorým sa mení a dopĺňa zákon č. 592/2006 Z. z. o poskytovaní vianočného príspevku niektorým poberateľom dôchodku a o doplnení niektorých zákonov v znení neskorších predpisov a ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov.
Cieľom návrhu zákona je zvýšiť životnú úroveň  nízkopríjmových poberateľov dôchodkov vo vianočnom období, a tým prispieť k naplneniu ich práva na primerané hmotné zabezpečenie. Návrhom zákona sa zvyšuje miera solidarity s poberateľmi dôchodkových dávok s najnižšou sumou, resp. úhrnom súm dôchodkov. Poberateľom s najnižšími dôchodkami sa naviac v roku 2014 navrhuje jednorazové zvýšenie sumy vianočného príspevku. Ďalej sa má novou právnou úpravou docieliť zmena v spôsobe posudzovania nároku na vianočný príspevok tak, aby ustanovené podmienky reflektovali všetky vyplácané dôchodky z cudziny, dôchodky vyplácané zo systému starobného dôchodkového sporenia  a dôchodky vyplácané z osobitného systému sociálneho zabezpečenia policajtov a vojakov. V dôsledku takejto právnej úpravy bude vianočný príspevok poskytovaný tým poberateľom, ktorých skutočný príjem jeho poskytovanie reálne odôvodňuje.
Základným zámerom predloženého návrhu je jednorazové zvýšenie vianočného príspevku pre poberateľov nízkych dôchodkov, pričom ostatné zmeny, ktoré sú trvalého charakteru, nemajú vplyv na celkové výdavky určené na vianočný príspevok. 
Návrh zákona je v súlade s Ústavou Slovenskej republiky, s ostatnými zákonmi, s medzinárodnými zmluvami a inými medzinárodnými dokumentmi, ktorými je Slovenská republika viazaná.
 	Vplyv návrhu zákona na rozpočet verejnej správy, na podnikateľské prostredie, na hospodárenie obyvateľstva, na sociálnu inklúziu, rovnosť príležitostí a rodovú rovnosť, na zamestnanosť, na životné prostredie a na informatizáciu spoločnosti je uvedený v doložke vybraných vplyvov.
Návrh zákona bol zaslaný prostredníctvom portálu právnych predpisov dňa 10. júla 2014 na medzirezortné pripomienkové konanie. 
Vyhodnotenie pripomienok medzirezortného pripomienkového konania je súčasťou predkladaného materiálu. 
Návrh zákona nebol predmetom vnútrokomunitárneho pripomienkového konania.
Navrhuje sa, aby zákon nadobudol účinnosť dňom vyhlásenia, a to z dôvodu zabezpečenia čo najdlhšieho obdobia medzi nadobudnutím účinnosti predloženého návrhu a dňom, do ktorého je poberateľ dôchodku zo zahraničia povinný oznámiť Sociálnej poisťovni, resp. príslušnému úradu sociálneho zabezpečenia, sumu naposledy vyplácaného dôchodku zo zahraničia. Ostatné zmeny, na ktorých vykonanie je postačujúce, aby nadobudli účinnosť od 1. októbra 2014, sa navrhujú s touto neskoršou účinnosťou.